पणजीः बेकायदो तरेन रेंव काडिल्ल्या प्रकरणांत जूनांत 33 व्हडीं नश्ट केलीं. ते भायर 56 व्हडीं जप्त केल्यांत, 65 ट्रकांचे परवाने निलंबीत केल्यात, अशी म्हायती सरकारान बुधवारा मुंबय उच्च न्यायालयाच्या गोंय खंडपिठांत दिली.
 ह्या प्रकरणांत गोवा रिव्हर सॅण्ड प्रोटेक्टर्स नेटवर्क संघटणेन रेंव काडपा विशींची अवमान याचिका दाखल केल्या. ह्या प्रकरणांत रेन्बो वॉरियर्स संघटणेन मे 2018 त गोंय खंडपिठारांत बेकायदो तरेन रेंव काडपा विशीं मूळ जनहीत याचिका दाखल केल्ली. खंडपिठान ती 18 डिसेंबर 2019 ह्या दिसा निकालांत काडिल्ली.
 त्या वेळार राज्य सरकार, खण, येरादारी, पुलीस, कॅप्टन ऑफ पोर्टाचे कप्तान, तशेंच संबंदीत खात्यांक बेकायदो रेंव वेवसाय करप्यांचेर कारवाये विशीं खंडपिठान विवीध निर्देश जारी केल्ले. निर्देश जारी करून लेगीत बेकायदो रेंव वेवसायाचेर कांयच परिणाम जायना अशें दिशिल्ल्यान गोवा रिव्हर सॅण्ड प्रॉटेक्टर्स नेटवर्क हांणी अवमान याचिका दाखल करून बेकायदो रेंव वेवसायाचो मुद्दो परतून एकदां साणीर हाडला. ह्या प्रकरणांत सोमारा सुनावणे वेळार दिवचल म्हालांतल्या आमोणें फेरी टर्मिनल पुला लागसार, फोंडें म्हालांतल्या वळवय फेरी धक्क्या लागसार, खांडोळें फेरी धक्क्या लागसार आनी सावयवेरेंच्या कणकण वाठारांत खंडपिठाचे आदेश आसून लेगीत रेंव काडटात हें पुराव्या सयत याचिकादारान खंडपिठाचे नदरेक हाडून दिल्लें. ह्या प्रकरणांत सरकारान वयली म्हायती दिली. तशेंच ह्या संबंदांत कागाळी आसल्यार संबंदीत पुलीस निरिक्षक तशेंच उपअधिक्षकांच्या फोन नंबराचेर याचिकादार संपर्क करून कागाळ करतले, अशी म्हायती खंडपिठांत दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 